Merkittävin rajuilma neljään vuoteen löylytti Suomea - Helena numeroina
Last Updated: Tuesday, 05 August 2014 19:45
Us eita päiviä kestänyt ukkosjakso huipentui Helenan päivänä kovimpaan rajuilmaan neljään vuoteen. Lauantaista torstaihin kestänyt voimakkaiden ukkosten jakso poiki yhteensä yli 60 000 maasalamaa, mikä on enemmän kuin heinäkuisin keskimäärin. Tätä kirjoittaessa heinäkuussa 2014 oli rekisteröity jo noin 110 000 maasalamaa ja koko kesänä lähes 150 000 maasalamaa. Määrä ylittää jo nyt keskimääräisen kesän salamasaaliin. Edellisen kerran yhtä runsaasti on salamoinut heinäkuussa 2011, 2003 sekä 1997.
Helenan päivän rajuilman asetelma alkoi muotoutua jo edeltävän päivän aikana, kun ukkospilviä ohjaavat ilmavirtaukset voimistuivat lännestä lähestyneen matalapaineen alueen myötä. Samalla etelälounaasta saapui koko kesän runsaimmat alailmakehän kosteusmäärät. Vaikka ilmakerros noin kilometristä viiden kilometrin korkeuteen asti ei ollut yhtä epävakaa kuin kesällä 2010 eikä kostean ilmamassan alue yhtä leveä kuin esimerkiksi Veera-rajuilmassa 2010, ukkospilvien käytössä olivat kesän suurimmat energiavarannot. Keskimäärin vastaava asetelma muotoutuu noin kerran kesässä, mutta välillä voi mennä muutamakin kesä peräjälkeen ilman vastaavia meteorologisia olosuhteita.
Helenan päivän aamuun mennessä raamit päivän ryminöille oli luotu ja jo aamupäivällä nauhamainen ukkospilvijärjestelmä saapui Varsinais-Suomeen. Keskipäivän tienoilla ukkoskuuronauhaan alkoi kehittyä pullistumia (kaarikaiku / bow echo), joista aiheutui päivän ensimmäisiä tuulivahinkoja maan lounaisosassa. Iltapäivällä ukkospilvijärjestelmä saapui Etelä-Pohjanmaalle ja Keski-Suomeen ja oli laajalla alueella tuulinen ("peruspuuskat" arviolta 15-20 m/s). Samalla Oulujärven ympäristössä nousi taivaalle supersoluille otollisella alueella erillisiä ukkoskuuroja, joiden käyttäytyminen säätutkakuvissa viittasi kovasti supersoluihin. Saarijärven leirintäalueella (kuvan punainen piste) havaitut tuulivahingot syntyivät edellä mainitun nauhamaisen ukkospilvijärjestelmän pienen mittakaavan kaarikaiun yhteydessä (oheisen kuvan haalea sininen viiva). Tyypillisesti rajuimmat tuulivahingot havaitaan kaarikaiun kärjen vieressä, kuten nytkin näyttää käyneen.
Säätutkakuvat sekä paikan päältä saadut havaintokertomukset viittaavat enemmän syöksyvirtauksen kuin trombin osallisuuteen tapahtuneessa. Vaikka tilanne sinänsä olisi mahdollistanut nopealiikkeisten trombien esiintymisen ja sitä myötä syöksyvirtaustyyppisten tuulenkaatokuvioiden muodostumisen, vähäinen suorien tuulivahinkojen määrä alimman 2-5 metrin tasolla viittaa myös syöksyvirtaukseen.
Loppuiltapäivän ajan toiminnan painopiste siirtyi Pohjois-Savoon, Kainuuseen sekä Pohjois-Pohjanmaalle, jossa tutkakaiut osoittivat irrallisten solujen jakautumisia. Mahdolliset supersolut liittyivät laajaan bumerangin muotoiseen ukkospilvijärjestelmään, jonka eteläosassa riitti selväpiirteisiä kaarikaikuja aina Keski-Suomesta Kainuun itärajalle saakka. Saarijärven tapauksen lisäksi Helena-rajuilma katkoi sähköt mahdollisesti jopa yli 50 000 kotitaloudelta, kaatoi runsaasti puita ja aiheutti paikoin taajamatulvia. Pelastustoimella oli useassa maakunnassa kiireinen päivä, sillä säähän littyneitä pelastustehtäviä kertyi arviolta hieman yli 1 000. Edellisen kerran kesällä vastaavia tehtävämääriä on jouduttu hoitamaan Sylvi-rajuilmassa elokuussa 2010.
Helena-rajuilma tiivistetysti numeroina
- Voimakkain havaittu ukkospuuska: Oulu Vihreäsaari 29 m/s, Tampere Siilinkari 28 m/s, Kajaani Petäisenniska 28 m/s (edellisen kerran yhtä laajalti näin rajuja puuskia kesällä 2010)
- Maasalamamäärä: noin 21 000 (edellisen kerran yli 20 000 maasalamaa Elviira-rajuilmassa kesäkuussa 2013)
- Suurin salamatiheys: Taivalkoski 91 maasalamaa / 100 km2 (edellisen kerran vastaava 29.7.2014 Järvenpäässä)
- Suurin mitattu tuntisademäärä: Kauhajoki Kuja-Kokko 43 mm (säätutkahavaintojen perusteella kokonaissademäärät paikoin yli 50 mm)
- Pelastustoimen säähän liittyviä tehtäviä noin 1 000 (edellisen kerran yhtä paljon Seija-myrskyssä joulukuussa 2013 ja kesäaikana Elokuussa 2010 Sylvi-rajuilmassa)
Lähteet: Ilmatieteen laitos, YLE ja Hätäkeskuslaitos (lukemat epävirallisia)
#3 Heppu 2014-08-08 12:37
Ja Suomussalmella tuli noita pesäpallon kokoisia rakeita - ilmeisesti suurimpia mitä ikinä on Suomessa satanut!
Kuvittelenko vain, vai näyttääkö teistäkin, että tuossa supersoluksi epäillyssä pilvessä olisi ollut koukkukaiku: http://is13.snstatic.fi/img/978/1288723248914.jpg ?
#2 Jussi 2014-08-01 12:22
Osaatko sanoa, miksi nauhan eteläinen puolisko hyytyi salamoinniltaan lähes täysin Viitasaaren tienoot ylitettyään? Kiuruveden, Iisalmen ja Sukevan seuduilla chasella ollessa nähtiin kyllä mahtavia puuskia ja voimakkaita pilvenmuotoja, mutta salamoivat nauhan osat matkasivat käytännössä vain Pohjois-Pohjanm aata ja Kainuun louteisia osia pitkin.
Kartalla näkyy selvä aukko, jossa salamointi lakkasi:
http://www.puuppa.org/~pnuu/salama/arkisto.php?pvm=20140731
Kartalla näkyy myös, kuinka Pohjois-Savossa , Pohjois-Karjala ssa ja Kainuussa on alkanut salamoimaan kivaasti pian "aukon" umpeutuessa. Nämä kipinät lyöneet meso-betat kuitenkin syntyivät itsenäisesti omiksi järjestelmiksee n "päärintaman" eteen.
"Päärintaman" eteläinen puolisko Pyhäjärveltä Kajaaniin jäi loppujen lopuksi hyvin vaatimattomaksi kehitykseentään heti Keski-Suomen ylitettyään.
#1 Las Winberg 2014-08-01 10:50
Otetaan Helenan tuosta tiivistelmästä kahden komponentin maksimit, salamatiheys 91/100 km2 ja kokonaissade yli 50 mm (jotka siis ihan eri puolilla maata) ja tuodaan ne samaan paikkaan. Saadaan tiistain Keravan myräkkä. Itse mittasin kahdessa kuurossa Annikinkadulla 28 + 33mm, toinen harrastaja Sepontiellä 30 + 35mm. Ja salamatiheyshän todetaan yllä ainakin samaksi.